Εθνικό κόμμα - Έλληνες

Το Εθνικό Κόμμα - Έλληνες είναι εθνικιστικό ελληνικό πολιτικό κόμμα, που ιδρύθηκε το 2020. Ιδρυτής και πρόεδρος του κόμματος είναι ο πρώην βουλευτής Αττικής με την Χρυσή Αυγή, Ηλίας Κασιδιάρης.

Ιστορικό 
Η αποτυχία της Χρυσής Αυγής να εισέλθει στη Βουλή στις εκλογές του Ιουλίου 2019 οδήγησε σε αποχώρηση πολλών στελεχών και πρώην βουλευτών.

Tο Μάιο του 2020 ο Ηλίας Κασιδιάρης έστειλε επιστολή στον Νίκο Μιχαλολιάκο ζητώντας του να πραγματοποιηθούν αλλαγές, τόσο στη δομή και λειτουργία της Χρυσής Αυγής, με ανοιχτό συνέδριο για εκλογή Γενικού Γραμματέα, όσο και στην ιδεολογική της προσέγγιση, καταδικάζοντας τον ναζισμό και τον φασισμό. Ο Μιχαλολιάκος απέρριψε αυτές τις προτάσεις, με αποτέλεσμα στις 21 Μαΐου ο Κασιδιάρης να ανακοινώσει την αποχώρηση του από την Χρυσή Αυγή προαναγγέλλοντας την ίδρυση νέου κόμματος.

Στις 4 Ιουνίου του 2020 ανακοινώθηκε η ίδρυση του κόμματος, με την τότε ονομασία «Έλληνες για την Πατρίδα» και κατατέθηκε το καταστατικό, όπου παρουσιάστηκαν οι βασικές αρχές, οι πολιτικές θέσεις και η οργανωτική δομή του κόμματος. Μέσω βίντεο που αναρτήθηκε στα μέσα κοινωνικής δικτύωσης, ο Κασιδιάρης δήλωσε ότι οι θέσεις και η ιδεολογία του κόμματος βασίζονται στα πρότυπα άλλων εθνικιστικών κομμάτων που κυριαρχούν στην Ευρώπη (Λέγκα, Εθνική Συσπείρωση, Φιντές κτλ), ενώ παρατηρήθηκε alt-right ρητορική καθώς και ότι το πρώτο έμβλημα του κόμματος ήταν εμπνευσμένο από αυτό της Ιταλικής Λέγκα. Λίγες ημέρες αργότερα έγινε η παρουσίαση των βασικών στελεχών του κόμματος, στο οποίο μετέχουν μεταξύ άλλων, ο πρώην βουλευτής Αιτωλοακαρνανίας Κωνσταντίνος Μπαρμπαρούσης, ο πρώην ευρωβουλευτής Λάμπρος Φουντούλης, μέλη περιφερειακών και δημοτικών συμβουλίων κ.α.

Στις 22 Ιουνίου 2022 ανακοινώθηκε η εκλογική συνεργασία του κόμματος, με το Εθνικό Μέτωπο του Μάνου Κώνστα.

Θέσεις 
Το κυβερνητικό πρόγραμμα του κόμματος που περιγράφεται στην επίσημη ιστοσελίδα του, στοχεύει στην εθνική οικονομία, στην επίλυση του δημογραφικού με μέτρα στήριξης στην οικογένεια και απαγόρευση γάμων ομόφυλων ζευγαριών, στην πάταξη της λαθρομετανάστευσης, στην επιδίωξη αυτάρκειας για όλα τα βασικά είδη διαβίωσης, στην επιδότηση της εργασίας και της επιχειρηματικότητας, στη γεωστρατηγική αναβάθμιση του Ελληνισμού και στην εκμετάλλευση του εθνικού πλούτου, στην Εθνική Άμυνα και στην αμυντική στρατηγική της αποτροπής, στη μηδενική ανοχή της εγκληματικότητας, στην «πολιτική κάθαρση», στην τόνωση της Ελληνικής παιδείας και στην υπεράσπιση του Ελληνικού Πολιτισμού και της Ορθόδοξης Χριστιανικής Πίστης. Επίσης περιγράφονται οι θέσεις σε διάφορους επιμέρους τομείς.

Σύμφωνα με την πολιτικό επιστήμονα Βασιλική Τσαγκρώνη, ο Ηλίας Κασιδιάρης προσπαθεί να παρουσιάσει ένα κόμμα με εθνικιστικό και πατριωτικό λόγο, που να μοιάζει με άλλων κομμάτων της ευρωπαϊκής ακροδεξιάς, ιδίως με το Ιταλικό κόμμα της Λέγκας του Βορρά. Παρόλα αυτά οι θέσεις του κόμματος δεν φαίνεται να διαφέρουν ουσιαστικά από αυτές της Χρυσής Αυγής, ενώ εκτιμά πως θα προσεγγίσει κυρίως πρώην ψηφοφόρους της Χρυσής Αυγής, της Ελληνικής Λύσης και της Νέας Δημοκρατίας. Έχει χαρακτηριστεί από την καθηγήτρια Σαλώμη Μπουκάλα, καθώς και από άλλους επιστήμονες, ως ένα κόμμα το οποίο έχει σχέσεις με τον ακροδεξιό εξτρεμισμό.

Το κόμμα, έχει ενεργό ρόλο και στο αντιεμβολιαστικό κίνημα κατά της νόσου Covid-19 και συμμετείχε σε πορείες κατά του υποχρεωτικού εμβολιασμού, καθώς και του υγειονομικού πιστοποιητικού πολιτών.

Παραπομπές

Βιβλιογραφία

Άρθρα εφημερίδων 

Ελληνικά πολιτικά κόμματα
Εθνικιστικά κόμματα στην Ελλάδα